କଳାରୁ ବଞ୍ଚିତ କଳାକାର
ବଅଁରପାଳ, ୧୭ା୧୨ (ଡି.ଏନ.ଏ.): ମଞ୍ଚଟିଏ ମିଳିଗଲେ ପ୍ରଫୁଲ୍ଲ ହୋଇଉଠେ ମନ। ଆୟର ଉତ୍ସ ଥାଉ କି ନ ଥାଉ ପ୍ରତିଭା ପ୍ରଦର୍ଶନ ପାଇଁ ଆଗେଇ ଆସନ୍ତି କଳାକାର। ହେଲେ ପ୍ରଶାସନିକ ଉଦାସୀନତା କାରଣରୁ ହେଉ ଅବା ଅନ୍ୟ କିଛି, ଅନୁଗୋଳ ଜିଲା ବଅଁରପାଳ ବ୍ଲକରେ ଦୀର୍ଘ ବର୍ଷ ହେଲା ହୋଇନାହିଁ ବ୍ଲକ ମହୋତ୍ସବର ଆୟୋଜନ। ଏହାକୁ ନେଇ ମନ କଷ୍ଟରେ ଅଛନ୍ତି ୫ଶହରୁ ଅଧିକ କଳାକାର।

ଅନୁଗୋଳ ଜିଲାର ବଅଁରପାଳ ବ୍ଲକରେ କଳା, ସଂସ୍କୃତିର ବେଶ୍ ଆଦର ରହିଛି। ଗଁା ଗଁାରେ ଦଣ୍ଡ, ପାଲା, ଦାସକାଠିଆ, କେନ୍ଦରା, ଯାତ୍ରା, ପାଇକ ଆଖଡ଼ା କଳାକାର ରହିଛନ୍ତି। ବିଶେଷକରି ଦଣ୍ଡ, ବାଦଦଣ୍ଡ ପ୍ରତିଯୋଗିତା ବର୍ଷକ ଯାକ ବିଭିନ୍ନ ସ୍ଥାନରେ ଅନୁଷ୍ଠିତ ହୋଇଥାଏ। ପର୍ବପର୍ବାଣିକୁ ବାଦ୍ ଦେଲେ ଦେବଦେବୀଙ୍କ ବାର୍ଷିକ ଉତ୍ସବ, ମନ୍ଦିର ପ୍ରତିଷ୍ଠା ବେଳେ ମଧ୍ୟ ଏସବୁ କଳା ପ୍ରଦର୍ଶନ ପାଇଁ ମଞ୍ଚ ପ୍ରସ୍ତୁତ ହେଉଥିବା ଦେଖିବାକୁ ମିଳିଥାଏ। କେବଳ ଏତିକି ନୁହେଁ ବ୍ଲକ ଅଞ୍ଚଳରେ ଶତାଧିକ ନାମ ସଂକୀର୍ତ୍ତନ ଦଳ ରହିଥିବା ବେଳେ ମହିଳା ଦଳଙ୍କୁ ଜିଲା ବାହାରୁ ମଧ୍ୟ ଡାକାରା ଆସିଥାଏ। ଏହା କଳାକାରଙ୍କ ପାଇଁ ଆୟର ସୁଯୋଗ ସୃଷ୍ଟି କରିଥାଏ। ହେଲେ ବ୍ଲକ ମହୋତ୍ସବ କଳାକାରଙ୍କୁ ରୋଜଗାର ସହ ସ୍ବତନ୍ତ୍ର ପରିଚୟ ଦେଇଥାଏ। ଏହି କାରଣରୁ ବ୍ଲକ ମହୋତ୍ସବର ଆୟୋଜନକୁ କଳାକାରମାନେ ଅତି ଆଗ୍ରହର ସହ ପ୍ରତିବର୍ଷ ଅପେକ୍ଷା କରିଥାନ୍ତି। ହେଲେ ଦୀର୍ଘବର୍ଷ ହେଲା ବଅଁରପାଳ ବ୍ଲକରେ ଏହି ମହୋତ୍ସବର ଆୟୋଜନ କରାଯାଇ ନାହିଁ। କରୋନା ପାଇଁ ୨ ବର୍ଷ ହେଲା ଏ ନେଇ ଦାବି ଉଠି ନ ଥିବାବେଳେ ଚଳିତବର୍ଷ କିନ୍ତୁ ମନ ଊଣା କରୁଛନ୍ତି କଳାକାର। ବ୍ଲକ ପ୍ରଶାସନ ନିକଟରେ ଅର୍ଥର ଅଭାବ ନ ଥିଲେ ମଧ୍ୟ କାହିଁକି ଏହି ମହୋତ୍ସବର ଆୟୋଜନ ଏଯାଏ କରାଯାଉ ନାହିଁ ତାହା ସୃଷ୍ଟି କରିଛି ବଡ଼ ପ୍ରଶ୍ନବାଚୀ। ଏ ସମ୍ପର୍କରେ ବିଡିଓ ଏଲିଜା ମିଶ୍ର କହିଛନ୍ତି, ତାଙ୍କ ଯୋଗଦାନ ପୂର୍ବରୁ କାହିଁକି ବ୍ଲକ ମହୋତ୍ସବ ଆୟୋଜନ ହୋଇ ନ ଥିଲା ସେ ସମ୍ପର୍କରେ ତାଙ୍କ ନିକଟରେ ତଥ୍ୟ ନାହିଁ।

ପ୍ରଶାସନ ବିଚାର କରୁ  
ବ୍ଲକ ମହୋତ୍ସବ କଳାକାରଙ୍କୁ ସ୍ବତନ୍ତ୍ର ପରିଚୟ ସୃଷ୍ଟିର ସୁଯୋଗ ଦେବା ସହ କଳା, ସଂସ୍କୃତିକୁ ଅଧିକ ସମୃଦ୍ଧ କରିବ। ତେଣୁ ବ୍ଲକ ପ୍ରଶାସନ ଏ ଦିଗରେ ବିଚାର କରିବା ସହ ତ୍ୱରିତ ପଦକ୍ଷେପ ନେଲେ ୫ ଶହରୁ ଅଧିକ କଳାକାର ଉପକୃତ ହୋଇପାରିବେ।  
-ବାମଦେବ ସେଠ, ନାମ ସଂକୀର୍ତ୍ତନ କଳାକାର

ରୋଜଗାର ହ୍ରାସ ପାଉଛି  
ବଅଁରପାଳ ବ୍ଲକ ଅଞ୍ଚଳରେ ଦଣ୍ଡ ନୃତ୍ୟକୁ ବହୁ ସମ୍ମାନ ମିଳେ। ବ୍ଲକ ମହୋତ୍ସବ ଆୟୋଜନ କରାଗଲେ ଏଠାକାର କଳାକାରଙ୍କ ସମ୍ପର୍କରେ ଲୋକେ ଅଧିକ ଜାଣିପାରନ୍ତେ। ଏହାଦ୍ୱାରା ସେମାନଙ୍କୁ ଅନ୍ୟତ୍ର କଳା ପ୍ରଦର୍ଶନ ପାଇଁ ଡାକରା ଆସନ୍ତା। କିନ୍ତୁ ଏହା ହେଉ ନ ଥିବାରୁ ରୋଜଗାର ହ୍ରାସ ପାଉଛି।  
-ଚିନ୍ମୟୀ ସାମଲ, ଦଣ୍ଡ କଳାକାର

ଗ୍ରାମାଞ୍ଚଳ କଳାକାର ଉପେକ୍ଷିତ  
ରାଜ୍ୟର ଅନେକ ବ୍ଲକରେ ମହୋତ୍ସବର ଆୟୋଜନ କରାଯାଉଛି। ହେଲେ ବଅଁରପାଳ ପ୍ରଶାସନ ଏ ଦିଗରେ ଆଗ୍ରହ ଦେଖାଉ ନ ଥିବାରୁ ଗ୍ରାମାଞ୍ଚଳର କଳାକାରମାନେ ଉପେକ୍ଷିତ ହେଉଛନ୍ତି। ଅର୍ଥର ଅଭାବ ନ ଥିଲେ ମଧ୍ୟ ଏଠାରେ କଳାକାରମାନଙ୍କୁ ଅବହେଳିତ କରି ରଖାଯାଇଛି।  
-ମାନସ କର, ପାଲା ଗାୟକ

ମହୋତ୍ସବ ନିହାତି କରାଯିବା ଆବଶ୍ୟକ  
୭ ବର୍ଷ ହେଲା ବ୍ଲକ ମହୋତ୍ସବ ଆୟୋଜନ କରା ନ ଯିବା ଦୁଃଖଦାୟକ। ଏହା ନ ହେବା ଦ୍ୱାରା ବହୁ କଳାକାର ନିଜର ପ୍ରତିଭା ପ୍ରଦର୍ଶନ କରି ନ ପାରି ମନକଷ୍ଟରେ ରହୁଛନ୍ତି। ବ୍ଲକ ପ୍ରଶାସନ ଯଥାଶୀଘ୍ର ମହୋତ୍ସବ କରିବା ଦିଗରେ ପଦକ୍ଷେପ ନେବା ନିହାତି ଆବଶ୍ୟକ।  
-ବିଜୟ ନାଥ, ବ୍ଲକ ଅଧ୍ୟକ୍ଷ